Document ID: 32010D0770

KOMISIJAS LĒMUMS
(2010. gada 13. decembris),
ar ko groza Lēmumu 2009/980/ES attiecībā uz lietošanas nosacījumiem atļautai veselīguma norādei par ūdenī šķīstoša tomātu koncentrāta ietekmi uz trombocītu salipšanu
(izziņots ar dokumenta numuru C(2010) 8828)
(Autentisks ir tikai teksts angļu valodā)
(Dokuments attiecas uz EEZ)
(2010/770/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2006. gada 20. decembra Regulu (EK) Nr. 1924/2006 par uzturvērtības un veselīguma norādēm uz pārtikas produktiem (1) un jo īpaši tās 18. panta 4. punktu un 19. pantu,
apspriedusies ar Eiropas Pārtikas nekaitīguma iestādi,
apspriedusies ar dalībvalstīm,
tā kā:
(1)
Pēc Eiropas Pārtikas nekaitīguma iestādes (EFSA) (turpmāk “iestāde”) atzinuma par ūdenī šķīstoša tomātu koncentrāta (ŪŠTK) I un II ietekmi uz trombocītu aktivitāti vesela cilvēka organismā (jautājums Nr. EFSA-Q-2009-00229) (2) ar Komisijas Lēmumu 2009/980/ES (3) atļāva lietot veselīguma norādi, ka ŪŠTK I un II “palīdz nodrošināt normālu trombocītu salipšanu, kas veicina veselīgu asins plūsmu”. Saskaņā ar Regulas (EK) Nr. 1924/2006 16. panta 4. punktu Lēmumā 2009/980/ES iekļauts šāds veselīguma norādes lietošanas nosacījums: “Patērētāja informēšana par to, ka labvēlīgo ietekmi panāk, katru dienu pārtikā lietojot 3 g ŪŠTK I vai 150 mg ŪŠTK II, kas izšķīdināts līdz 250 ml augļu sulas, aromatizēta dzēriena vai jogurta dzēriena (ja tas nav pasterizēts pārāk augstā temperatūrā).”
(2)
Saistībā ar šo pieteikuma iesniedzējs Provexis Natural Products Ltd. 2010. gada 31. martā iesniedza pieteikumu par attiecīgās veselīguma norādes atļaujas grozīšanu atbilstoši Regulas (EK) Nr. 1924/2006 19. pantam. Grozījums attiecas uz pievienotās veselīguma norādes lietojuma paplašināšanu, konkrēti, lai to atļautu lietot uztura bagātinātājos.
(3)
Iestādei bija jāsniedz atzinums par pieteikuma iesniedzēja ierosināto grozījumu veselīguma norādes lietojumā. Komisija un dalībvalstis 2010. gada 23. jūlijā saņēma iestādes zinātnisko atzinumu (jautājums Nr. EFSA-Q-2010-00809) (4), kurā tā, pamatojoties uz iesniegtajiem datiem, secināja, ka ir noteikta cēloņsakarība starp ūdenī šķīstoša tomātu koncentrāta I un II izmantošanu uztura bagātinātājos, piemēram, pulvera maisiņos, tabletēs un kapsulās, un norādīto ietekmi.
(4)
Ņemot vērā iestādes zinātnisko atzinumu un lai paplašinātu veselīguma norādes lietojumu, iekļaujot pārtiku papildus tai, kurai to jau atļauts lietot, ir jāgroza lietošanas nosacījumi.
(5)
Tādēļ attiecīgi jāgroza Lēmums 2009/980/ES,
IR PIEŅĒMUSI ŠO LĒMUMU.
1. pants
Lēmuma 2009/980/ES pielikumā ceturtās slejas (Norādes lietošanas nosacījumi) tekstu aizstāj ar šādu tekstu:
“Patērētāja informēšana par to, ka labvēlīgo ietekmi panāk, katru dienu pārtikā lietojot 3 g ŪŠTK I vai 150 mg ŪŠTK II, kas izšķīdināts līdz 250 ml augļu sulas, aromatizēta dzēriena vai jogurta dzēriena (ja tas nav pasterizēts pārāk augstā temperatūrā), vai katru dienu pārtikā lietojot 3 g ŪŠTK I vai 150 mg ŪŠTK II pārtikas bagātinātājos, ko uzņem ar glāzi ūdens vai citu šķidrumu.”
2. pants
Šis lēmums ir adresēts uzņēmumam Provexis Natural Products Ltd., kura adrese ir Thames Court, 1 Victoria Street, Windsor, Berkshire, SL4 1YB, Apvienotā Karaliste.
Briselē, 2010. gada 13. decembrī

Labels: 0
3
17